Gál András

**MIELÖTT ELMÉSZ**

egyfelvonásos

FIÚ

LÁNY

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Általában lassú, néhol dinamikus párbeszéd.*

*Helyszín: nappali. Színpadi jobb oldalon középtájt kanapé, előtte dohányzó asztal, rajta papírlapok. Színpadi bal oldalon ablak. Hátul bejárati ajtó, mellette fiókos komód. A falon fényképek. Kint már sötét van. A lánynál laptop, a fiúnál telefon, nyakában és fülében headset.*

*A lány ül a kanapén, a laptopján pötyög. A fiú hátul pakol a bőröndjébe.*

FIÚ Sapkám láttad?

LÁNY Nem figyelsz.

FIÚ Rajtam volt, nem értem.

LÁNY Nem figyelsz rám.

FIÚ Hova rakhattam? *(Szünet)* Itt kellett lennie.

LÁNY *(Szünet)* Repjegyet kinyomtattad?

FIÚ *(A farzsebére csap.)* Ja. Előbb anyámhoz megyek.

LÁNY Otthon, édes otthon.

FIÚ Öt perc elég lesz. Aztán… ennyi.

LÁNY Na, tessék, a számba adod a szavakat.

FIÚ Mi? Nem tudom, hogy hol lehet.

LÁNY Akkor én be is fogom.

FIÚ Nekem is nehéz.

LÁNY Még!

FIÚ Itt kell lennie valahol.

LÁNY Csak egy percre állj meg.

FIÚ De tudod, melyik.

LÁNY Nagy levegő!

FIÚ Ez, amit tőled kaptam.

LÁNY És kifúj.

FIÚ Ne vesszen már el…

*Szünet*

LÁNY Tudod, mit, kidobtam.

*Szünet*

FIÚ Most mi van?

LÁNY Csak figyelj egy pillanatra, jó?

*A lány hátranéz a kanapéról, a fiú megáll egy pillanatra, és egymás szemébe néznek.*

FIÚ Ne kezdd újra!

LÁNY Nem akarok monológot.

FIÚ Nincs idő!

*Szünet*

LÁNY Csak *egy* őszinte mondat, aztán befejezem. *(Szünet, majd halkan, gyengéden)* Onnan már ne menekülj tovább, jó? Ígérd meg. Ígérd meg nekem.

FIÚ *(Egy darabig csöndben néz a lányra mielőtt megszólal.)* Hol. Van. A. Sapkám. *(Forgatja a szemét, elfordul, és keresi tovább.)* Újra kezdi… újra kezdi, újra kezdi, újra kezdi…

LÁNY Nem figyelsz rám. Semmire. Egyáltalán nem változtál semmit.

*A lány visszafordítja a fejét a laptopjára, a fiú tovább keresi a sapkát.*

FIÚ Jaj, ne viccelj, hát itt sem kéne már lennem.

LÁNY Erről beszélek. Ez téged meg fog ölni.

FIÚ *(Elmosolyodik, és a headset mikrofonját a szájához emeli. Tátogva a lányhoz)* A mamával beszélek. *(Majd a mikrofonba)* Na? *(Szünet) Akkor jó…* Mindegy… csak innen jussak már ki… Jaj, miről beszélsz, ez a gép le van fixálva. Ez biztos. Igen. Ez még kivisz… Mindjárt… oda fogok érni. Oda fogok érni!

LÁNY …nincs hely, ahova elmenekülhetnél. Ha lenne, mostanra már megtaláltad volna…

FIÚ *(Kiveszi a füléből az egyik fülhallgatót, és hunyorog a lány felé.)* Mit mondasz?

LÁNY *(Hangosan)* Hogy tudják ők, hogy miért jössz. *(Halkan)* Mindenki azért megy.

FIÚ Most álljunk meg. *(Kiveszi a másik fülhallgatót is, feltekeri, és zsebre teszi.)* Ne menjek? Maradjak itt? Maradjak itt veled? Tartson ez a nap örökké?

LÁNY Nem…

FIÚ Nem hiszem.

LÁNY Sosem tart örökké.

FIÚ Arról sosem volt szó, hogy örökké fog tartani.

LÁNY Mintha nem tarthatott volna egy kicsit tovább.

FIÚ Sosem kérted. Én könyörögtem. *(Nevet)*

*Szünet*

FIÚ Hogy adj egy okot…

LÁNY Persze.

FIÚ Úgy tűnt, tegnap örültél. Én örültem.

LÁNY *(Nyugodtan)* Menj. Menj, ha ezt akarod. Ne fuss. Ne menekülj. Csak menj azért, mert célod. Megérzik ezek, ha nincs célod… akkor hívtál taxit?

*Megrezzen a fiú telefonja. Ránéz a lányra, és a füléhez emeli.*

FIÚ Halló, tessék? Igen, jó, két perc, és lent vagyok. *(Kinyomja, zsebre teszi majd a lányra néz.)* Szeretem, ha költői vagy. És a megérzéseidet.

LÁNY Most meg te ne kezdd! *(Mosolyog)* Akkor minden megvan?

FIÚ *(Tapogatja a zsebeit.)* Ja, ja, nagyjából.

LÁNY Ez már nem vár meg. *(Szünet. Gyengéd hangon)* Meghallottál bármit is abból, amit mondtam?

FIÚ Útmutatásod alapján fogok élni. *(Imára fogja a kezeit.)*

LÁNY Különben miért kellett volna újra egymásba botlanunk?

*Szünet*

*Néznek egymás szemébe.*

FIÚ Ez egy kurva jó cég.

LÁNY *(Mosolyogva)* Nem is értem, hogy miért kellesz nekik.

*Szünet*

FIÚ Hát, akkor mára ennyi.

LÁNY Mára… ennyi… azért örülök, hogy így alakult.

FIÚ Így?

LÁNY Hogy összefutottunk.

FIÚ Ne pakoljak még el? Még talán elmosogathatok, megvár a taxi.

LÁNY Mosogatni. Te. Menj már, na.

FIÚ Jó volt.

*Majdnem megcsókolják egymást, de csak ügyetlenkednek, nem ér össze a szájuk. Megölelik egymást, egymás szemébe néznek, majd a fiú kimegy az ajtón, húzza a bőröndjét is. A lány becsukja az ajtót, és visszaül a kanapéra. Valami nyomja a hátát, kihúz maga alól egy bugyit, undorodva maga elé tartja, majd leejti a földre. Követi a tekintetével a bugyit, majd meredten nézi.*

LÁNY Bassza meg.

*Lehajol, kiszedi az asztal alól a sapkát, amit a fiú keresett. Felpattan, és az ablakhoz szalad. Kihajol az ablakon. A bejárati ajtó becsapódik, a lány megrémül, kiejti a kezéből a sapkát, és visszafordul az ablakból, közben a fiú belép, a bőröndjét az ajtó mellé teszi.*

LÁNY Jézusom! Mi van?

FIÚ *(Lihegve egy összegyűrt papírra mutat a kezében.)* Le van zárva a ház. Itt is volt egy, úgyhogy lezárták az egész házat. (*Liheg.*)

LÁNY Be van zárva a kapu? Téged se engednek ki?

FIÚ *(Ingatja a fejét.)* A kurva anyjukat. *(Belerúg az ajtóba, majd ököllel is beleüt.)* És ott áll lenn a néni, baszd meg, és nem nyitja ki, és azt mondja, rendőrt hív *rám*, ha *megfertőzőm*. *(Rázza a kezét.)*

LÁNY A néni baszd meg…

FIÚ *Én.*

LÁNY Nem lehet tudni.

FIÚ Bassza meg.

LÁNY (*Kiveszi a papírt a fiú kezéből.*) Hallottál már olyat, hogy a huszonegyedik században van házmester? …Felhívom ezeket.

FIÚ Házmester.

LÁNY Felhívom.

FIÚ A kurva anyjukat. *(Rázza a kezét, kiveszi a zsebéből a telefont, hogy megnézze az időt.)* Pont most. Most kellett. Nem tegnap. Ma.

LÁNY *(Szinte észrevétlenül elkéri a telefont, tárcsáz, kicsöng, néz a fiú szemébe.)* Szerinted most is itt áll az ajtó előtt?

FIÚ Á. Aztán visszament.

LÁNY Feljön?

FIÚ Csak én.

LÁNY *(A telefonba)* Jó napot kívánok, igen, szóval, igen, a karanténról, azt szer… mi? Hogy nem lehet… igen, be vagyunk zárv… tudom, hogy komoly…?! Nem mi, vagyis mi… a ház, az egész ház, szóval mi… De hát… jó (*Szünet*) viszhall. *(Szünet, majd a fiúhoz)* Röviden összefoglalva: „Talán próbáljam meg holnap.” *(Közben visszaadja a telefont.)*

FIÚ Hogy ezt is lezárják… *(Mélyet lélegzik, hátra simítja a haját, félrenéz. Szünet.)* Sebtapaszod van? *(Nézi a hüvelykujját.)*

LÁNY Ja, aha. Itt van a fiókban. Fent, ott-ott.

FIÚ Félrement. *(Kiszedi a fiókból. Szisszen, ahogy rakja föl a sebtapaszt.)* Most mi a faszt csinálok?

LÁNY Akár be is zárhatjuk. *(Bezárja az ajtót.)*

*A lány odalép a fiúhoz, és hátulról gyengéden átöleli. A papírt leteszi a komódra.*

LÁNY Jól vagy? Te… szuperhős…

FIÚ *(Kicsit elhúzza magát.)* Most ezzel mit akarsz?

LÁNY Csak beszélgetünk. Tudod, csak kedves vagyok. Kedvesek vagyunk egymáshoz. Beszélgetünk, hogy beszélgessünk. Oldjuk a feszültséget.

FIÚ Nem kellett volna idejönnöm… nem kellett volna semmit…

LÁNY Na…

FIÚ Mit na?

LÁNY Hagyd… hagyd nekem…

FIÚ Nem hiszem el.

LÁNY Szép vagy ilyenkor.

FIÚ Baszd meg.

LÁNY Szép vagy, ha csapdába esel.

FIÚ Baszd meg.

LÁNY Szeretem, ha sebezhető vagy…

FIÚ Most még is mit fogok csinálni? Mit? Együtt? *(Elkezd pötyögni a telefonján.)*

LÁNY *(Elemeli a kezét a fiú mellkasáról, és a levegőbe tartja.)* Most jön ez. Hogy megbolondul.

*A fiú mélyen beszívja a levegőt, és a szoba közepére sétál.*

FIÚ Csak hagyjál békén most, jó?

LÁNY Hagyjalak békén…

FIÚ Ne, ne is folytasd. Nem kell! Legyen az, hogy most nem beszélünk. Most nekem ezt ki kell találnom.

LÁNY Írjál a…

FIÚ *(Felemeli az ujját.)* Mondom, majd én kitalálom.

*A fiú leül a kanapéra. A hátát nyomja valami, hátra nyúl, egy melltartó. Maga elé tartja undorodva, és eldobja. Ír a telefonján, majd leteszi maga mellé, és előre néz. Hosszú csönd, közben a lány mögötte áll, és nézi a földet.*

FIÚ *(Nyugodtan)* Annyira hiányzik.

LÁNY Olyan jó kint?

FIÚ Nem az.

*Szünet*

FIÚ Az egész.

*Szünet*

LÁNY Ja.

FIÚ Minden.

*A lány csak néz a fiúra.*

FIÚ Érted?

*Szünet*

FIÚ Hiányzik az egész minden, ami már nincs. Szétfoszlott, nincs. Már nem az enyém, és ez felőröl. Hogy már nem én vagyok.

LÁNY Nem. Én sem. Nem ugyanaz.

*Szünet*

FIÚ Nem mi vagyunk már. Ezek.

LÁNY (*Odalép a fiúhoz, és megfogja a vállát.)* De tényleg nem mi?

*A lány leül a fiú mellé, megfogja a kezét, és csöndben ülnek egy darabig. Mintha egy közösen ismert dallamot hallanának, a lány megemeli a fiú kezét, elmosolyodik, és elkezd ide-oda dőlni. A fiú követi a lány mozdulatait. Ülve táncolnak csöndben, nem dúdolnak, majd felállnak, egymással szembe egymásba karolnak, és elkezdenek lassúzni. A kanapé elől lassan eltáncolnak az ablakig, majd az ajtó érintésével a kanapéig, és megint vissza. A következő jelzésig folyamatosan táncolnak.*

FIÚ Ezek… (*Nézi a lány és a saját kezeit. Amennyire tudja, megfigyeli kettejük testrészeit.*) ezt a kezet, ezt a lábat… a szemeid… de az én szemeimet, az én kezeimet, az én lábaimat se… ezeket már nem ismerem. *(Szünet)* Széthullott minden. *(Szünet)* Széthullottunk. Nem tudunk már megmaradni együtt. Ha ez a négy fal nem tartana itt, nem tudnánk tovább együtt maradni. Talán egy fél órát, talán egy órát. Mint tegnap.

LÁNY Az már egy nap. Már majdnem egy teljes nap.

*Szünet*

FIÚ Együtt vagyunk egy fél órát, addig el lehet felejteni, addig kiüti magát az ember a hirtelen jött boldogsággal. Boldog, hogy boldog lehet, örül a másiknak, és ez feledtet. Aztán amikor feleszmélne, hirtelen elalszik. Ezzel nyer időt.

LÁNY Nyertünk egy teljes napot. Olyan volt, minthogyha…

FIÚ És mennyi évet vesztettünk el?

LÁNY Egy álom…

*Szünet*

LÁNY És én mit érzek? Szerinted én mit érzek? Én semmit?

*Szünet*

FIÚ Hiányzom.

LÁNY Nem.

*Szünet*

FIÚ Igazad van. Nem mi… de hiányzik, ami együtt voltunk. Nem te hiányzol. Félek ettől, ami vagy.

LÁNY Te is csak az vagy. Hús és vér.

FIÚ Legfeljebb ismerős… ismerős a szagom?

LÁNY Hasonló.

FIÚ A tied is. Rémlik valami.

LÁNY De azért te tényleg nem változtál. Mintha tegnap lett volna. Szerintem… ezért is ment olyan könnyen.

FIÚ Igen.

LÁNY Mintha mégis minden ugyanolyan lenne. Mint egy varázslat. Olyan könnyen azt hittem, hogy igaz. *(Szünet)* Szerinted hasonlított volna ránk?

*Szünet*

FIÚ Én is azt hittem, hogy igaz.

LÁNY Amikor jöttél felém, hirtelen elfelejtkeztem az életemről. Mindent elfelejtettem. Megadtam magam.

FIÚ Próbálok felejteni. Minden nap ezt próbálom. Úgyhogy nem gondolok. Ha gondolnék, egyszerűen kikapcsolom az agyam. Csak megyek, mint a gép.

*Szünet.*

LÁNY Fojtogat.

*Abbahagyják a táncot, de még tartják a pozíciót.*

FIÚ *(A lány szemébe néz.)* Fojtogat… Nem akartam rád gondolni. Évek óta nem gondoltam rád. Már megtanultam, hogy kell. Már olyan jól ment, hogy gondolni sem kellett rá, hogy menjen. Ösztönné vált. Aztán ez. Megláttalak az utcán, és oda kellett lépnem. Érted? Azon se gondolkodtam. Nem tudtam megakadályozni magam abban, hogy megszólítsalak, mert a tudatosság ennek már nem része. Mintha nem lettem volna ott. Mintha ez a régi én átvette volna az irányítást. Egyszeriben megfiatalodtam.

LÁNY Fiatal vagy. Te olyan fiatal vagy.

FIÚ És ezért volt jó. Nem lehetett védekezni. Hiába tudjuk most már. Nem minthogyha nem gondolkodnék, hiszen, már felébredtem, talán már este felébredtem. De már benne voltam, már belerángatott, már nyakig összemocskolt a múlt. És itt vagyok. Itt vagy. Még mindig. Most meg itt ragadok. Ez borzasztó. Nem érted. Érted? Nem lehetek itt. Már nem.

*Szünet*

LÁNY Megcsaltad.

*Szünet*

FIÚ Persze.

*Szünet*

LÁNY Szóval volt valaki. Van.

*Szünet*

FIÚ Na és.

*Szünet*

LÁNY Egy másik.

*Szünet*

FIÚ Na és.

LÁNY *(Bólint.)* Ez része.

*Szünet*

FIÚ Persze.

*Szünet*

LÁNY Megcsaltad. És? A te döntésed volt.

FIÚ Nem. Hát nem érted?

LÁNY De.

*Szünet*

FIÚ Igaz.

LÁNY De azért jó volt?

FIÚ Jó?

*Szünet*

LÁNY Velem.

*Szünet*

FIÚ Végül is… ugyanolyan. Nem változott nagyon. Tehát… ugyanolyan jó.

LÁNY Szép ez. Így.

FIÚ Ha akarod.

LÁNY Nem tudsz mit csinálni. Ha nem szereted.

FIÚ De én nem maradok.

LÁNY Nem, dehogy.

*Szünet*

FIÚ Szeretem.

*Szünet*

LÁNY Hívd.

*A fiú csak néz a lányra, elengedi a kezét, és rácsap a zsebére keresve a telefont.*

LÁNY *(A kanapén lévő telefonra nézve)* Ja… hát vele beszéltél.

*Szünet*

FIÚ Szeretem.

LÁNY Jól hazudsz.

FIÚ Táncolni még tudunk.

*Szünet*

LÁNY Mire emlékszel még?

*SzünetMég mindig egymással szemben állnak. A következő párbeszéd egyre dinamikusabb és szenvedélyesebb, mígnem megint lelassul.*

FIÚ Mondtam már?

LÁNY Talán már mindent.

FIÚ Nem mindent.

LÁNY Mit?

FIÚ *(Hezitál, majd gyorsan)* Te tudsz a legjobban esőben sátrat állítani.

LÁNY Te tudsz a legjobban esőben tüzet gyújtani.

FIÚ Te tagadod le a legjobban, ha szénné ég a hátad, mert elaludtál a tetőn.

LÁNY Sosem sírok. *(Nevetve törölgeti a könnyeit.)*

FIÚ Mindig láttalak elmenni az ablakom alatt.

LÁNY Sosem láttalak az ablakban a visszavert fény mögött.

FIÚ Mindig ott álltál velem az ablakban.

LÁNY Mindig egyedül voltam.

FIÚ Akkor is?

LÁNY Amikor megtaláltál?

FIÚ Igen, akkor, amikor megtalállak, mindig egyedül vagy.

LÁNY Akkor a leginkább.

*Csönd. A fiú leül a kanapéra, a lány a háta mögött áll. Egy kis ideig néznek a távolba, gondolkodnak a múlton.*

LÁNY Kellett volna egy valódi lezárás. Egy zárójelenet. Kellett volna valami, ami miatt eszünkbe sem jut visszafordulni. *(Megkerüli a kanapét, és leül a fiú mellé.)*

FIÚ Valami, ami elijeszt?

LÁNY Nem elijeszt… befejez. Valami hiányzik a befejezésből. A mi történetünknek nincs befejezése. Hogy ne kelljen újra kezdeni. Mint egy rossz filmet, amihez újra és újra hozzácsapnak még egy részt, aztán még egy részt…

*A fiú bólogat, közben a semmibe tekint*.

LÁNY Két ember nem válik el szánt szándékkal azért, hogy aztán időnként megint összekerüljön. Ezt nem akarhatja senki. Ez illogikus. Van, aki egyszerűen nem tud szakítani. Nem tud, mert nem tanult meg. Nem tanították meg, mert csak végeszakakadt. Befejezetlen történetek. Vége lett mielőtt, szakítani tudtak volna. Nem is rossz szakítók, hanem a lehetőségét sem teremtették meg, hogy szakíthassanak. Ez két ember közös elhatározása. Meg kell adni a módját. De lehet az elválás kielégítő?

FIÚ Amikor majd kimehetek ezen a nyomorult ajtón, akkor fejeződik be. *(Kezébe veszi a telefont, és nézi rajta, mennyi az idő.)*

LÁNY Annyiszor kimentél már.

FIÚ Most utoljára.

LÁNY Nem, az elválás sosem fizikai. A testek el-elválnak egymástól, de nem tudnak se külön létezni, se együtt. A testek csak akkor kerülnek össze, ha mindenképpen muszáj, és csak akkor válnak szét, ha nincs más lehetőség.

FIÚ Nem tudtam nem jönni… ez… *(Felpattan, és elkezd körbe-körbe járkálni, mint akinek szűk a hely. Morzsolgatja a telefont.)*

LÁNY *(Távolba tekintve, hangosan)* Úgy kellett volna szakítanunk, hogy aztán ne történhessen meg, hogy bármikor is össze legyünk zárva.

FIÚ Ez nem volt tervezve.

LÁNY *(Gyengéden)* Így nem kell belehalnunk.

FIÚ *(Megáll, hátulról a lányhoz hajol.)* Hogy minden folyhasson a maga medrében.

LÁNY Igen.

FIÚ Értem.

*Csöndben néznek maguk elé.*

LÁNY *(A térdére csap.)* Na, kezdjünk neki. Nem?

FIÚ Most?

LÁNY Mikor, ha nem most?

FIÚ Mit akarsz?

LÁNY Amit te. Így nem élhetünk.

FIÚ *(Idegesen)* Indul a repülőm.

LÁNY Zárjuk le. Kezdjünk bele a lezárásba. Legalább kezdjünk bele.

FIÚ *(Még idegesebben)* Talán mégis ki tudok jutni.

LÁNY És akkor mintha mi sem történt volna, felkelünk, és ez a varázslat, ez megtörik. És szabadok leszünk.

*Szünet*

FIÚ *(Nyugodtan)* Szabadok?

LÁNY Beleragadtunk ebbe, és úgy érezzük, még mindig tart, aminek pedig már régen vége. Meg kell adni a múltnak, ami a múlté, hogy eleresszen.

FIÚ Át kell verni magunkat.

LÁNY *(Átszellemülten bólogat, és a fiú szemébe néz.)* Csak el kell játszani. Egy játék. Egy… hogy kell úgy igazán szakítani? Talán senki sem tud.

*Szünet*

FIÚ Én biztosan nem. *(Elsétál a kanapétól.)*

LÁNY Ezt már megbeszéltük.

FIÚ Nem, arról beszéltünk, hogy *te* nem tudsz szakítani.

LÁNY Én úgy emlékszem, hogy te mentél el.

FIÚ Elmentem, mert nem tartottál vissza. Elmentem, mert nem volt miért maradni. Nem lehetett elpusztulni.

LÁNY Hagytalak elmenni, mert nem akartam végig nézni, ahogy elpusztulsz.

*Hosszú szünet, a fiú leül a lány mellé, és észrevétlenül megint leteszi a telefont.*

LÁNY Nézz rám.

*Szünet*

LÁNY Mit látsz?

*Szünet*

FIÚ Téged.

LÁNY Igen?

*Szünet*

FIÚ Igen.

*Szünet*

LÁNY És még?

FIÚ Mindent.

LÁNY Bennem.

*Szünet*

FIÚ Benned.

LÁNY Mit látsz bennem? Nézz a szemembe. Mit látsz?

FIÚ Nem látok beléd.

LÁNY Én beléd látok.

*Szünet*

FIÚ Dehogy látsz belém.

LÁNY De, mindig beléd láttam.

FIÚ Akkor mire gondolok? Tessék.

LÁNY Tudom.

*Szünet*

LÁNY Amiről nem beszélünk.

FIÚ Nem tudsz semmit.

LÁNY (*Elvesz egy darab papírt a dohányzóasztalról, felír rá valamit, összehajtja, majd a fiú tenyerébe adja, és ráhajtja a fiú ujjait.*) Még ne olvasd el. Én mire gondolok? Felírhatod.

FIÚ Ha arra gondolok, amire gondolsz, akkor azt is látod?

LÁNY Igen, arra gondolok most is.

FIÚ Akkor te mire gondolsz?

LÁNY Csak nézz rám.

*Szünet*

*A fiú néz a lányra, próbálkozik, majd hirtelen elveszti a türelmét.*

FIÚ Jaj, hagyjuk már ezt. Inkább megnézem a jegyet.

LÁNY Ne, ne, ne. Csináljuk.

FIÚ Áttetetem.

LÁNY És ha tényleg elmész? Visszajössz?

FIÚ Hagyjuk, jó, marhaság. Mit látok benned. Megnézem, hogy mit tudok csinálni. Vagy, tudod, mit, hívd fel a közös képviselőtöket, és kérdezd meg, hogy ez a karantén meddig tart. Vagy ki tudnának-e engedni engem, csak engem. Mondd meg, hogy nagyon fontos.

LÁNY *(Hipnotikusan, lassan, nevetve, játékosan a fiú szemébe néz, és nyúl az arca felé.)* Össze vagyunk zárva… Nincs kiút… Mit látsz ebben a lányban, hogy mindig visszajössz hozzá? Hogy nincs szükséged semmi másra ebben az életben?

*Hosszú szünet*

*A fiú néz maga elé, majd a lány szemébe.*

FIÚ Gyerekünk lesz.

LÁNY Mi?

*Szünet*

FIÚ Igen.

Szünet

LÁNY Gyereketek.

FIÚ Igen, gyereket vár. Holnap szül. Vagy holnapután. Vagy azután. Valamikor most. Attól függ. *(Morzsolgatja a telefont.)*

LÁNY Holnap szül, és te itt vagy.

FIÚ Igen…

*Szünet*

LÁNY Holnap szül, és te otthagytad.

FIÚ Nem… én… visszamegyek. Itt kellett lennem. Ott… kell lennem.

LÁNY Gyereked lesz, és te idejössz, hogy engem kúrogass?

FIÚ Érted?

*Szünet*

*A fiú néz maga elé, majd a lány szemébe.*

FIÚ Úgyhogy indulnom kell. *(Zsebreteszi a telefont, mintha készülődne.)*

*Szünet*

*A lány elhúzódik a fiútól, és összekucorodik.*

LÁNY *(Hidegen)* Jobb, ha tényleg mész, azt hiszem.

FIÚ Nem kellett volna tegnap utánad szaladnom. Csak megláttalak az utcán. És…

LÁNY Ne, jó? Nem kell. Hülye ötlet volt játszani. Ennyi idősen. Tényleg. Remek alkalom. Ennyi, ez a végső szakítás. Ennél több nem kell.

FIÚ Megláttalak, és hirtelen összekavarodott bennem minden. Mintha egy időutazás lett volna. Ott sétáltál az utcán, én meg a másik oldalon… És te ugyanolyan szép voltál…

LÁNY Ezt most ne? Undorító vagy.

FIÚ Hát, igen.

LÁNY Rosszul leszek. (*Feláll, fogja a fejét, émelyeg.*) Tudtam, hogy valami lesz. Tudtam, hogy nem kellett volna. Neked van igazad.

FIÚ *(Feláll.)* Figyelj…

LÁNY Biztos ki tudsz jutni… elintézed… fölhívom… csak innen ki. Légy szíves.

FIÚ Nem akartam ezt csak így…

LÁNY Ki.

*A lány hidegen, összegörnyedve, nem nézve a fiú szemébe kilökdösi a fiút az ajtón, rácsukja az ajtót, és háttal az ajtónak lecsúszik a földre. A fiú bőröndje még mindig bent van az ajtó mellett. Szünet. Sokáig sír, majd nagyot szippant, föláll, letörli a könnyét, és kinyitja az ajtót. A fiú ugyanúgy áll ott, mint amikor a lány rácsapta az ajtót. Nézi a lányt, nem pislog.*

LÁNY Gyere.

*A fiú áll a nyitott ajtó előtt.*

LÁNY Gyere.

FIÚ *(Még mindig a nyitott ajtó előtt áll.)* Én menni akarok.

LÁNY Tudom. Majd elmész, amikor tudsz.

*Szünet*

LÁNY Gyere.

FIÚ Nem akartam ezt csak így mondani. El akartam mondani, de nem így. Kerestem a szavakat. Aztán nem mondtam. Aztán így.

*Szünet*

LÁNY Maradj.

FIÚ Nem tudok mást.

*Szünet*

FIÚ Sajnálom. *(Lassan belép, és becsukja az ajtót.)*

LÁNY Nem kell. Semmi közöm hozzá. A te életed. A ti életetek. Ő tudja, hogy itt vagy?

FIÚ Hogy Pesten.

LÁNY Azt még szép.

FIÚ Nem tudja.

LÁNY Szerintem tudja.

*Szünet*

*A fiúnak eszébe jut, hogy még mindig a kezében van a papírdarab. Kibontja, elolvassa. Szünet.*

LÁNY *(Csendesen.)* Nem erre gondoltál?

*Szünet*

FIÚ Ne hívd így.

LÁNY Mégis hogy hívjam?

FIÚ Nem volt az baba, nem volt az semmi.

*Szünet*

LÁNY Rád vagy rám hasonlított volna jobban?

*Szünet*

FIÚ Nem volt nap, hogy ne gondoltam volna rá.

LÁNY Hazudsz. Rám nem gondolsz, de rá igen? Egy kis darab semmire?

FIÚ Van, amikor hazudok.

LÁNY Hazudsz, aztán elrohansz. De most csapdában vagy. És nekem most muszáj szeretnem téged.

FIÚ Nem muszáj. (*Szünet)* Gyerekek voltunk.

LÁNY De muszáj. Mert ha nem szeretlek, akkor gyűlöllek. És ha gyűlöllek, akkor megöllek. És ha megöllek, akkor nem tudok mást tenni, mint kidobni a hulládat az ablakon. *(Szipogva)* Vagy én ugrok ki.

FIÚ Gyűlöltél végig?

LÁNY Sokáig. Évekig. Aztán nem gondoltam rád. Gondoltam a babára, de nem gondoltam rád. Aztán nem gondoltam a babára. Most meg csak úgy megjelentél, és én nem gondolkodtam.

FIÚ A mi életünk együtt. Külön, de együtt.

LÁNY *(Maga elé)* Minket ez mindig össze fog kötni. Mi mindig együtt leszünk. Így vagy úgy… ezt nem lehet lezárni… *(Szünet. Felnéz a fiúra.)* Kisfiú vagy kislány?

FIÚ *(Nézi a papírt.)* Ha?

LÁNY Kisfiú vagy kislány a közös gyermeketek?

FIÚ Nem tudjuk. Kértük, hogy ne mondják el.

LÁNY *(Szippant, és bólint, papírzsebkendővel törölgeti az orrát.)* Romantikus. Egészséges?

FIÚ Egészséges, persze.

LÁNY Jó. Az a lényeg.

FIÚ Ne.

LÁNY Mit ne. Remélem, boldogok lesztek az egészséges kis gyereketekkel.

FIÚ Ne. Nem kell. Tudom.

LÁNY Gyerekek voltunk.

FIÚ Hülye gyerekek.

LÁNY Hülye gyerekek.

*Szünet*

FIÚ Megbántad?

*A lány hosszú csöndben lassan a kanapéhoz tántorog, és leül. A fiú a szoba közepén áll, kezében lógatva a papírdarabot.*

LÁNY *(Maga elé)* Ott ülök, és kérdezik, hogy mehet-e. Vége? – kérdezem, de mondják, hogy én vagyok a következő. Még egyszer? – kérdezem magamban, hiszen fejben már annyiszor végiggondoltam. Hogy mennyire fog fájni. Vagyis nem is igazán a fájdalmat, hanem hogy mennyivel leszek kevesebb. Végül is… önző vagyok, eredendően önző, gondoltam, természetemből adódik, gondolom. Akkor nem gondolkodtam ennyit. A következő? Hát, akkor bemegyek, le kell vetkőznöm. Miután már teljesen meztelen vagyok a köpeny alatt, tolnak. Ott fekszem, széttárom a lábam…

FIÚ *(Maga elé)* Ne…

LÁNY Széttárom a lábam, és nekikezdenek, hallom a vasakat, hallom a gépek fújását, a szívást, de nem érzem. Nincs semmi várakozás onnantól, csinálják. Nincs beszéd. Úgy csilingelnek a szerszámok a kezükben, annyira értik a dolgukat… ez olyan egyszerű… meg kell csinálni. Alá kellett írni, aláírtam… aztán be kellett menni… és én bementem… be kellett feküdni… és én befeküdtem…

*Szünet*

FIÚ Amikor először megláttam, arra gondoltam, hogy milyen csúnya.

LÁNY Nem éreztem. Elájultam, azt mondják, pedig rettenetesen fájt egyébként, de úgy mesélem, hogy nem éreztem.

FIÚ Aztán sokszor találkoztunk, mindig különböző alkalmakkor, valahogy mindig ugyanoda keveredtünk, és azt figyeltem meg, hogy egyáltalán nem is csúnya. Megszoktam. Megszoktam a látványát. *(A lányra néz.)* Fáj…?

LÁNY *(A fiúhoz)* Úgy mesélem magamnak, mert még soha nem meséltem senkinek. Miért kérdezed? Miért akarod ennyire tudni?

*Hosszú szünet*

LÁNY *(Maga elé)* Napokig sírtunk aztán.

FIÚ *(Még mindig a lányhoz)* És elkezdtem szeretni. Furcsa érzés volt kétféleképpen szeretni egyszerre, két embert is egyszerre szeretni.

LÁNY Te is sírtál.

FIÚ *(Hangosan)* Azt szeretem benne, hogy egyáltalán nem hasonlít rád.

*Szünet*

LÁNY De aztán egy idő után fel kell állnia az embernek. Szarni ki kell menni*. (A fiúra néz, majd vissza a semmibe.)* Féltem a pisiléstől, de egyszer ki kell jönnie. Jött az. Meg kell néznie az embernek magát. Egy idő után elmegy az ember egy tükör mellett, nem lehet mindig úgy térülni-fordulni, hogy éppen ezt a látványt kerüljem ki, és… folytatni kell, mert hiszen minden ezért van. *(Szünet)* Nézem magam a tükörben… egészben vagyok, és minden ugyanolyan. Meglepő, nem? Ez a test ugyanolyan, gondoltam, akkor minden rendben. Akkor tényleg minden ugyanolyan lesz, mint volt. Szokni kell, hogy mostantól megint minden ugyanolyan.

FIÚ Ugyanolyanok voltunk.

LÁNY Volt titkunk. *(Szünet)* Titok. És nincs szebb a titoknál.

*Szünet*

FIÚ Visszamegyek, és megpróbálok jó apa lenni. Megpróbálom. Visszamegyek, és nem jövök ide soha.

LÁNY Hát, most kipróbálhatod milyen…

FIÚ *(Maga elé)* Soha többé.

LÁNY Az jó lesz, az menni fog, a menekülés.

FIÚ *(Egyre hangosabban)* Miért gyűlölsz? Miért gyűlölsz?

*Szünet*

LÁNY Már nem.

FIÚ *(Ordít)* Én már nem gyűlölöm magam, én már nem!

LÁNY *(Maga elé, mosolyogva, aztán megint komolyan)* Tehát, miután kiszedték, *(A fiúhoz)* miután vége volt… megint minden ugyanolyan volt. *(Maga elé)* Nem féltem. Azt mondtam magamnak, hogy én is csak ember vagyok. Néztem magam a tükörben, így néz ki egy ember. *(Szünet, majd a fiúra néz.)* Én is próbáltam felejteni. Évekig próbáltam utána. Mert ez a fizikai felépülés… nem tart soká… de utána mindig néznem kell ezt az embert, és arra gondoltam, hogy talán, ha felejtenék, ha felejthetnék, talán akkor könnyebb lenne. Próbáltam. Mindent megpróbáltam. De nem ment. Aztán rájöttem… Ha elfelejteném, akkor lennék talán kevesebb, nem? (*A fiúra néz.*)

*Szünet*

FIÚ Nem lehet elfelejteni.

LÁNY Igen, soha… ezt láttuk egymásban… hogy nem tudjuk elfelejteni. *(Magához térve)* De hiszen neked dolgod van, nem?

FIÚ Indul a repülőm.

LÁNY Igen.

*Hosszú szünet*

*A fiú lassan, leszegett vállakkal, nem is figyelve a bőröndjére elindul az ajtó felé. Kiesik a kezéből a papír.*

LÁNY Mielőtt elmész…

FIÚ *(Megáll, visszanéz.)* Igen?

LÁNY Az arcom, nézz az arcomra.

FIÚ Csak azt nézem. Mindig csak azt.

LÁNY Jól nézd meg.

*Szünet*

*A fiú kifejezéstelen arccal nézi a lányt, majd hátat fordít, az ajtóhoz lép, és a kezét a kilincsre helyezi.*

FIÚ Többé nem találkozunk.

LÁNY Nem.

*Szünet*

FIÚ Nem.

*Szünet*

FIÚ Talán mindezt… betemeti majd a jövő.

*Szünet*

LÁNY A jövő. *(Bólogat.)*

*Hosszú szünet*

LÁNY Nézz körül. *(Szünet, néz a fiúra.)* Nézz körül.

*A fiú még mindig ott áll az ajtóban, félig visszafordul, és nézi a lányt.*

LÁNY Ez van. Ennyi. *Ez* itt minden.

FIÚ Igen.

LÁNY Ez vagyok. Itt nincs jövő, ez csak múlt.

*A fiú mozdulatlan.*

LÁNY Börtön. *(Szünet)* Amit te itt hagytál. Ami neked kényelmetlen... mind az enyém.

*Szünet*

FIÚ Ha én elmegyek, ha én nem jövök többé, mind leszedheted. *(Kört ír le a kezével, ahogy végig mutat a szobán, hangsúlyozva a fényképeket.)*

LÁNY Igen. *(Sóhajt.)* Másnak nem kell. Ez akkor majd mind eltűnik. Elbontják, átmázolják, szétszedik, kibontják, kidobják. Eladják. Elhordják. Eltűntetik. Felmorzsolják, bedarálják. Megszűntetik. Majd mind, mind elfelejtik.

FIÚ Igen. Mások talán minket.

*Szünet*

LÁNY Valóban mi sem vagyunk hát. Nem létezhetünk. *(Felemeli a fejét, és a fiúra néz.)*

FIÚ Azt kell hinnünk, muszáj.

*Hosszú szünet*

*A fiú leszegi a fejét. A lány nézi egy darabig, majd hirtelen felpattan, az ablakhoz szalad. Kinyitja, és megpróbál kimászni. A fiú odarohan, megragadja a lányt, aki kapaszkodik a párkányba, és minden erejével próbál kimászni.*

FIÚ Mit csinálsz? Mit gondolsz, mit csinálsz?

LÁNY *(Ordítva)* Menj. Menj már!

FIÚ Azt hiszed, ezt csak úgy lehet? *(Próbálja a lány vállát húzni, de az erősen kapaszkodik.)*

LÁNY Menj!

FIÚ Hogy ilyen könnyű lesz?

LÁNY Hagyj!

FIÚ Ne… csináld…

LÁNY A tiéd, ez mind a tiéd!

FIÚ A kurva anyád! (*Alig bír vele, hátulról két kézzel karolja át, és húzza.)*

LÁNY *(Sírva)* Hagyjál… hagyjál… *(Már csak egy kézzel kapaszkodik, a másikkal gyengéden nyúl a fiú arca felé.)* Nagyon szépen kérlek…

*A fiú még mindig próbálja húzni, de a lány minden erejével kapaszkodik. A lány végül hirtelen enged, a fiú megrántja, és a lendület miatt háttal ledobja a földre. Csönd. A fiú liheg, és sír. Ráhajol a fekvő lány hasára.*

FIÚ *(Gyengéden)* Hülye vagy. *(Ordítva)* Olyan hülye vagy.

*Szünet*

FIÚ Maradnod kell. Neked maradnod kell. Ide tartozol.

LÁNY *(Halkan, erőtlenül)* Ez börtön itt, nem érted?

FIÚ Értem.

LÁNY Hadd menjek.

FIÚ *(Gyengéden)* Játszanunk kell.

LÁNY Menned… mint neked… szédülök…

*A fiú észreveszi, hogy vérzik a lány feje, megfogja a vért.*

FIÚ Jól vagy?

LÁNY Induljunk…

FIÚ Vérzel…

LÁNY Te erre… én arra…

FIÚ Mit csináltam? Mit csináltál?

*Szünet*

LÁNY Be vagy szarva, mi?

FIÚ *(Két kezével megfogja a lány arcát.)* Jól vagy? Jól vagy, ugye? Minden rendben lesz… mindig ez van… mindig valami…

LÁNY Ez… sosincs így… így… még nem volt…

FIÚ Jól vagy?

LÁNY Ez csak…

FIÚ Maradj… hívok mentőt… *(Remegve előkeresi a telefont, de összevérzi, nem sikerül tárcsázni.)*

LÁNY Szédülök… mi történt?

FIÚ Semmi, hívok mentőt… *(Próbálja nyomkodni a képernyőt.)*

LÁNY Hívsz?

LÁNY Szédülök…

FIÚ Semmi bajod… mi történt, semmi sem, semmi sem történt… *(Simogatja a lány arcát.)*

LÁNY Menj.

FIÚ Hívok… Mindjárt hívok, igen, jaj, mit csináltam, hívok… mentő… Minden rendben lesz, mindjárt…

LÁNY Hívj… (*Elájul.*)

*A fiú két kezével gyengéden megemeli a lány fejét, sokáig tartja, és csöndben nézi. Hosszú szünet. Leteszi a lány fejét, feláll, és elkezd hátrálni az ablak felé.*

FIÚ Mennyi az idő? Hideg van? *(Háttal a félig nyitott ablaknak ütközik. Kihajtja, és fölmászik a párkányra. Guggol, lenéz, a fejéhez kap, aztán benéz a szobába a lányra.)* Kint hideg van, mi? *(Megint lenéz, aztán be. Nem ereszti a fejét. Szünet.)* Minden rendben lesz… *(Rezegni kezd a telefonja, hívják. Lassan elereszti a fejét. Meredten nézi a képernyőt, de nem veszi fel. Hosszan rezeg, majd abbamarad. Felnéz.)* Mennem kell… menni kell… indul… ott kell lennem… itt lesz… mindjárt indul… Jön? Jön! Én megyek… *(Ránéz a kezében lévő véres telefonra, majd ismét a lányra.)*

*A színpad lassan elsötétül.*

2020